ମହିଳା କର୍ମଚାରୀଙ୍କୁ ଅଶ୍ଳୀଳ ଇଙ୍ଗିତ ମିଛ! ପାଲଟା ଏତଲା ଦେଲେ ଆୟୁଷ ନିର୍ଦ୍ଦେଶକ - OTV Khabar.\nଭୁବନେଶ୍ୱରଃ କାର୍ଯ୍ୟକ୍ଷେତ୍ରରେ ଅଶ୍ଳୀଳ ଇଙ୍ଗିତ ଏବଂ ମାନସିକ ନିର୍ଯାତନା ନେଇ ମହିଳାଙ୍କ ଅଭିଯୋଗ ଉପରେ ଆଜି ସ୍ପଷ୍ଟୀକରଣ ରଖିଛନ୍ତି ଆୟୁଷ ଓଡ଼ିଶାର ନିର୍ଦ୍ଦେଶକ ବିଭୁ ପ୍ରସାଦ ଷଡଙ୍ଗୀ। ତାଙ୍କ ବିରୋଧରେ ଅଭିଯୋଗକୁ ମିଥ୍ୟା ଓ ଷଡ଼ଯନ୍ତ୍ରପୂର୍ଣ୍ଣ ବୋଲି କହିବା ସହ ଭୁବନେଶ୍ୱର ମହିଳା ଥାନାରେ ପାଲଟା ଏତଲା କରିଛନ୍ତି।\nସମ୍ପୃକ୍ତ ମହିଳା କର୍ମଚାରୀଙ୍କ ନିଯୁକ୍ତି ବେଆଇନ ଥିବା ନିକଟରେ ଜଣାପଡ଼ିଥିଲା। ପ୍ରୋଗ୍ରାମ ମ୍ୟାନେଜରଙ୍କ ଜରିଆରେ ଜାଲ୍ କାଗଜାତ ଦେଇ ନିଯୁକ୍ତି କରାଯାଇଥିଲା। ଏନେଇ ସଂପୃକ୍ତ ପ୍ରୋଗ୍ରାମ ମ୍ୟାନେଜର ଓ ସଂସ୍ଥାକୁ ମଧ୍ୟ ନୋଟିସ କରାଯାଇଥିଲା ବୋଲି ସେ ଲେଖିଛନ୍ତି।\nଫଳରେ ଏହାକୁ ନେଇ ସଂପୃକ୍ତ ଯୁବତୀ ଓ ପ୍ରୋଗ୍ରାମ ମ୍ୟାନେଜର ଷଡ଼ଯନ୍ତ୍ର କରିଥିବା ଆୟୁଷ ନିର୍ଦ୍ଦେଶକ ତାଙ୍କ ଏତଲାରେ ଦର୍ଶାଇଛନ୍ତି। ତାଙ୍କ ମୋବାଇଲରୁ କୌଣସି କଲ୍ କି ମେସେଜ୍ ଯାଇନି ଭଏସ୍ କଲ୍ ଓ ମେସେଜ ଫୋରେନସିକ୍ ଲ୍ୟାବ୍ ପଠାଇବାକୁ ଦାବି କରିଛନ୍ତି ନିର୍ଦ୍ଦେଶକ ବିଭୁ ପ୍ରସାଦ ଷଡଙ୍ଗୀ।\nଆୟୁଷ ବିଭାଗରେ କାର୍ଯ୍ୟ କରୁଥିବା ଜଣେ ଯୁବତୀଙ୍କୁ ସେ ମାନସିକ ନିର୍ଯାତନା ଦେଉଥିବା ନେଇ ତାଙ୍କ ନାଁରେ ଭୁବନେଶ୍ୱର ମହିଳା ଥାନାରେ ଏତଲା ଦାଏର ହୋଇଥିଲା। ଅଧିକାରୀ ଜଣକ ଅଶ୍ଳୀଳ ଭିଡିଓ, ଫୋନ୍, ମେସେଜ ପଠାଉଥିବା ଏତଲାରେ ଉଲ୍ଲେଖ କରିଥିଲେ ଯୁବତୀ।
